ראש הממשלה לשעבר, אהוד אולמרט האשים את שר הביטחון בממשלתו, אהוד ברק, בקבלת שוחד במיליוני דולרים - כך עולה מהקלטות חדשות שפורסמו הערב בחדשות ערוץ 10. מדובר בהקלטה של שיחה בין אולמרט לראש לשכתו אז, שולה זקן, הקלטה שאינה מבין אלה עליהן הוטל צו איסור פרסום. כך זה נשמע בהקלטה:

אולמרט: את יודעת שברק ביקש את האאודי A8, את יודעת למה.

זקן: נו.

אולמרט: כי לי יש אאודי, 12 צילינדרים, שישה ליטרים. מכונית של חמישה טון טנק, אבל תשמעי מכונית, טלווזיה בפנים, טלוויזיה דיגיטלית מכל הכיוונים, המכונית יותר גדולה ממרצדס.

עברו לתצוגת גלריה אהוד ברק ואהוד אולמרט, ב-2009 צילום: אי–פי

זקן: אאודי זה משהו.

אולמרט: הוא רק מתוך קנאה, רק מתוך קנאה שאני נוסע באאודי A8, אז המטורף הזה רצה. אבל הוא יגמור בבית סוהר. תזכרי מה שאני אומר לך שולה.

זקן: אני יודעת? כולם ישלמו, לא רק הוא.

אולמרט: היה אצלי ראש המוסד...כולם באים אלי... הוא לוקח שוחד במיליונים ובעשרות מיליונים. אין עסקת נשק שישראל עושה. כולם מדברים על זה.

זקן: איפה הכסף?

אולמרט: הוא מחביא אותו....בשווייץ או באיזשהו...משרד עורכי דין וכו' הוא מעביר את זה לחברה שבה שמו של ברק לא מופיע.

דברי אולמרט בהקלטה אינם מגובים בראיות ויצוין כי מערכת היחסים בינו לבין ברק היתה עכורה.

ברק מסר בתגובה לפרסום בחדשות 10: "אין לכך שום שום שחר. זוהי איוולת שאינה ראויה לתגובה ובטח בימים אלו. אין תופסים אדם בשעת צער".

צוות ההגנה של אולמרט מסר לחדשות 10: "מדובר בתוכן הנמצא בהקלטה שהיא תחת צו איסור פרסום של בית המשפט העליון, ולפיכך אנו מנועים מלהתייחס".